八絕詩 白龍泉
作者：王禹偁
朝代：宋

paragraphs: 崖石何鑿鑿，渤潏湧山脚。
含虛光可鑒，倒影壁如削。
瀰漫到前溪，支脈通遠壑。
白龍乃神物，胡此戀一勺。
勢能爲霖雨，力可興雷雹。
上天未有命，茲焉縮頭角。
應防困螻蟻，泥蟠詎敢躍。
葅醢曾是憂，豢養殊非樂。
亦如君子道，出處貴先覺。
吾生苦遷謫，未免郡政縛。
偶來泉畔坐，感興題秋籜。
斗藪纓上塵，試就清漣濯。
聊將一掬水，洗我面慚怍。
日暮不忍歸，風埃滿城郭。